Urmareste Modifică dimensiunea fontului: Play

Bucureşti, 26 ian /Agerpres/ - Un eveniment comemorativ dedicat Zilei Internaţionale de Comemorare a Victimelor Holocaustului şi omagierii celor ucişi sau care au avut de suferit în timpul Pogromului de la Bucureşti din ianuarie 1941 va avea loc vineri la Sinagoga Mare din Capitală.



Potrivit unui comunicat al Federaţiei Comunităţilor Evreieşti din România (FCER), transmis joi AGERPRES, programul va debuta, la ora 11,30, printr-un moment dedicat personalităţii fostului şef Rabin al României din timpul celui de al Doilea Război Mondial, dr. Alexandru Şafran (1910-2006), urmat de simpozionul 'Noi descoperiri istorice - Pogromul din Bucureşti 1941".



În cadrul evenimentului se va derula şi un ceremonial religios iudaic de aducere aminte.



Pe 30 ianuarie, de la ora 13,00, tot la Sinagoga Mare, va fi proiectat documentarul "Înfruntând rinocerul", iar publicul va avea ocazia să dialogheze cu regizorul israeliano-canadian Simcha Jacobovici, multilaureat al Premiilor Emmy.



Sursa citată precizează că din proiectul comemorativ a făcut parte şi spectacolul Teatrului Evreiesc de Stat, "Bucureşti 41 Tur Retur", jucat în 21 şi 22 ianuarie.



Evenimentele de la Sinagoga Mare sunt organizate de FCER - Cultul Mozaic, Comunitatea Evreilor din Bucureşti, Centrul pentru Studiul Istoriei Evreilor din România, în parteneriat cu Institutul Naţional pentru Studierea Holocaustului din România - Elie Wiesel şi Teatrul Evreiesc de Stat. AGERPRES/(AS - autor: Daniel Popescu, editor: Mihai Simionescu)